b'\n_START_ARTICLE_\nSkjoldafjorden\n_START_PARAGRAPH_\nSkjoldafjorden er en del av Hervikfjorden og Boknafjorden p\xc3\xa5 grensen mellom kommunene Tysv\xc3\xa6r og Vindafjord i Rogaland. Denne delen av fjorden starter like nord for Borg\xc3\xb8ya og strekker seg rett nordover til tettstedet Skjold._NEWLINE_Fjorden har innl\xc3\xb8p ved Slogvik\xc3\xb8ya ved Slogvik og et lite stykke lenger nord stikker den nesten 2,5 km lange Romsalandsv\xc3\xa5gen seg vestover. Videre nordover ligger Skjoldastraumen. Dette er et sv\xc3\xa6rt smalt stykke av fjorden, bare omtrent 15 meter, og her krysser fylkesvei 515 fjorden over to broer. Midt i dette sundet ligger en liten holme som bare blir kalt Holmen. Den sterke str\xc3\xb8mmen i det smale sundet skapte tidligere problemer for skipsfarten, derfor ble Skjoldastraumen sluser bygd i 1908. Slusene er Norges eneste saltvannssluse som fortsatt er i bruk._NEWLINE_Lenger nord blir fjorden videre og s\xc3\xb8r for Skjold deler fjorden seg i flere retninger. En del snur seg s\xc3\xb8rvestover og fortsetter som Grindafjorden p\xc3\xa5 andre siden av Nes\xc3\xb8ya. Den andre delen g\xc3\xa5r \xc3\xb8stover forbi Otertangen og deler seg i buktene Fr\xc3\xb8vika i nord og Langalandsvika i s\xc3\xb8r. Fra innl\xc3\xb8pet i s\xc3\xb8r og inn til bunnen av Langalandsvika er fjorden 15 kilometer lang. Inkludert Grindafjorden er den 24 kilometer lang, mens hele fjordsystemet fra innl\xc3\xb8pet til Hervikfjorden til bunnen av Grindafjorden er 38 kilometer langt.'